CPF ผนึก “อาสาดุสิต” มอบอาหารศูนย์ฉีดวัคซีน “รร.บางเขนฯ”
CPF ร่วมกับกลุ่มอาสาดุสิต เข้าร่วมโครงการ “CPF ส่งอาหารจากใจ ร่วมต้านภัยโควิด-19” เพื่อเป็นกำลังใจและกำลังกายแก่ทีมแพทย์ “รร.บางเขนฯ”
22 มิ.ย. 2564

บริษัท เจริญโภคภัณฑ์อาหาร จำกัด (มหาชน) หรือCPF เดินหน้ามอบอาหารสำเร็จรูปพร้อมทาน ในโครงการ “CPF ส่งอาหารจากใจ ร่วมต้านภัยโควิด-19” แก่ นายสมบัติ กนกทิพย์วรรณ ผู้อำนวยการเขตหลักสี่ เพื่อเป็นกำลังใจและลดภาระการจัดเตรียมอาหารให้บุคลากรทางการแพทย์ ตลอดจนอาสาสมัครศูนย์ฉีดวัคซีน โดยมี นายอดิศร์ กฤษณวงศ์ รองกรรมการผู้จัดการอาวุโส CPF ผู้แทนบริษัทฯ ร่วมกับนางปิยาภรณ์ วงษ์บัณฑูรย์ ประธานกลุ่มอาสาดุสิต (กลุ่มประเทศไทยกลับมาสดใสดีกว่าเดิม) ส่งมอบ ณ โรงเรียนบางเขน (ไว้สาลีอนุสรณ์)
โดยนายสมบัติ กนกทิพย์วรรณ ผู้อำนวยการเขตหลักสี่ เปิดเผยว่า วันนี้เป็นการฉีดวัคซีนเข็มที่ 2 ของประชาชนในแคมป์คนงาน จำนวน 10 ชุมชนในพื้นที่เขตหลักสี่ ภายใต้มาตรการป้องกันการแพร่ระบาดโควิด-19 อย่างเข้มงวด พร้อมฝากถึงผู้ที่ได้รับการฉีดวัคซีนครบโดสแล้ว ให้คงมาตรการการป้องกัน ทั้งการสวมหน้ากากอนามัย การเว้นระยะห่าง หมั่นทำความสะอาดมือ เพื่อลดการแพร่ระบาดของโควิด ซึ่งวันนี้ได้รับความร่วมมือจากทางภาครัฐและภาคเอกชนเป็นอย่างดี อาทิ CPF ที่นำอาหารพร้อมทานมามอบให้แก่ศูนย์ฉีดวัคซีนโรงเรียนบางเขน (ไว้สาลีอนุสรณ์) เพื่อสนับสนุนการปฏิบัติงานของเจ้าหน้าที่ด่านหน้าที่ให้บริการฉีดวัคซีนแก่ประชาชนตลอด 3 วัน
ด้านนางปิยาภรณ์ วงษ์บัณฑูรย์ ประธานกลุ่มอาสาดุสิต (กลุ่มประเทศไทยกลับมาสดใสดีกว่าเดิม) เปิดเผยว่า นับเป็นอีกครั้งที่กลุ่มอาสาดุสิตได้ผนึกกำลังกับCPF นำอาหารอร่อย คุณภาพปลอดภัยมามอบแก่บุคลากรสาธารณสุข ฝ่าวิกฤตโควิด และขอให้คนไทยการ์ดอย่าตก ร่วมสร้างภูมิคุ้มกันหมู่ให้ประเทศ
ทั้งนี้นายอดิศร์ กฤษณวงศ์ รองกรรมการผู้จัดการอาวุโส CPF เปิดเผยว่า เครือซีพีและ CPF ดำเนินธุรกิจภายใต้หลักปรัชญา 3 ประโยชน์ ในการช่วยเหลือสังคม ประเทศชาติ และประชาชน โดยเฉพาะในสถานการณ์การระบาดโควิด-19 บริษัทฯ ได้สนับสนุนอาหารพร้อมทานและเครื่องดื่มแก่บุคลากรทางการแพทย์และเจ้าหน้าที่ในการปฏิบัติภารกิจฉีดวัคซีนป้องกันโควิด-19 ได้มีอาหารคุณภาพทานอย่างเพียงพอ เพื่อเสริมสร้างแรงกายและกำลังใจที่ดี ต่อสู้กับวิกฤตนี้ไปได้ด้วยกัน
อย่างไรก็ตามทางด้าน CPF ดำเนินโครงการ “CPF ส่งอาหารจากใจ ร่วมต้านภัยโควิด-19” อย่างต่อเนื่องตั้งแต่ปี 2563 จนถึงปัจจุบัน ตามนโยบายของเครือเจริญโภคภัณฑ์ ภายใต้โครงการ “ซีพีร้อยเรียงใจ สู้ภัยโควิด-19” นับจากวันแรก…ถึงวันนี้ CPF มอบอาหารพร้อมทานแก่บุคลากรทางการแพทย์และพี่น้องคนไทยแล้วหลายล้านแพ็ค รวมถึงน้ำดื่มและเครื่องดื่มเพื่อสุขภาพหลายล้านขวด ตลอดจนวัตถุดิบอาหารสดและเครื่องปรุงรส สำหรับนำไปปรุงอาหาร แก่โรงพยาบาลหลัก โรงพยาบาลสนาม กลุ่มเปราะบาง ศูนย์ฉีดวัคซีน และหน่วยงานต่างๆ กว่า 500 แห่งทั่วประเทศ เพื่อร่วมเคียงข้างคนไทยก้าวผ่านวิกฤตโควิด-19 ไปด้วยกัน